“ทรัมป์” ลั่นไม่อยากเสี่ยง! ยกเลิกจัดประชุมพรรค ที่ฟลอริดา หลังยอดติดเชื้อ “โควิด” พุ่ง
“ทรัมป์” ลั่นไม่อยากเสี่ยง! ยกเลิกจัดประชุมพรรค ที่ฟลอริดา หลังยอดติดเชื้อ “โควิด” พุ่ง
“ทรัมป์” ลั่นไม่อยากเสี่ยง! ยกเลิกจัดประชุมพรรค ที่ฟลอริดา หลังยอดติดเชื้อ “โควิด” พุ่ง
24 ก.ค. 2563

สำนักข่าวซินหัว รายงานว่า เมื่อวันพฤหัสบดีที่ 23 ก.ค.63 โดนัลด์ ทรัมป์ ประธานาธิบดีของสหรัฐฯ ประกาศยกเลิกการประชุมใหญ่พรรครีพับลิกัน หรือ อาร์เอ็นซี (RNC) ที่เมืองแจ็กสันวิลล์ รัฐฟลอริดาของสหรัฐฯ เนื่องจากการแพร่ระบาดของโรคติดเชื้อไวรัสโคโรนาสายพันธุ์ใหม่ (โควิด-19)
โดยทรัมป์ กล่าวระหว่างการรายงานข่าวที่ทำเนียบขาวว่า ยังไม่ใช่เวลาอันควรที่จะจัดกิจกรรมประชุมใหญ่ในช่วงนี้ เพราะระยะนี้ยอดผู้ติดเชื้อโควิด-19 ในรัฐฟลอริดาพุ่งสูงขึ้น  ซึ่งศูนย์วิทยาศาสตร์และวิศวกรรมเชิงระบบ (CSSE) มหาวิทยาลัยจอห์นส ฮอปกินส์ รายงานสถิติล่าสุดของวันพฤหัสบดี (23 ก.ค.) ว่ารัฐฟลอริดามีผู้ป่วยโรคโควิด-19 เกือบ 390,000 ราย และผู้เสียชีวิตกว่า 5,500 ราย
“ผมว่าการพาผู้คนไปยังสถานที่ที่มีการแพร่เชื้อสูงมันไม่ถูกต้อง เราไม่อยากเสี่ยง เราจะจัดกิจกรรมอื่นๆ ผ่านการชุมนุมออนไลน์ … ผมจะยังกล่าวปราศรัยของการประชุมใหญ่ แต่เป็นในรูปแบบอื่น แต่เราจะไม่จัดการประชุมที่มีผู้เข้าร่วมจำนวนมาก” ทรัมป์ อธิบายกับผู้สื่อข่าวถึงสาเหตุที่เขายกเลิกการประชุม
อย่างไรก็ตาม ก่อนหน้านี้ทรัมป์ วางแผนรับตำแหน่งตัวแทนพรรครีพับลิกันลงสมัครเลือกตั้งประธานาธิบดีสมัยที่ 2 ระหว่างการประชุมที่เมืองแจ็กสันวิลล์ หลัง รอย คูเปอร์ ผู้ว่าการรัฐนอร์ธ แคโรไลนา ซึ่งเป็นนักการเมืองฝ่ายเดโมแครต ไม่อนุญาตให้จัดการประชุมอาร์เอ็นซีขึ้นที่เมืองชาร์ลอตต์ เมืองที่ใหญ่ที่สุดในนอร์ธแคโรไลนา ระหว่างวันที่ 24-27 ส.ค. โดยไม่มีการจำกัดปริมาณผู้เข้าร่วมงานและดำเนินมาตรการอื่นๆ เพื่อควบคุมการแพร่ระบาดของโรคโควิด-19
ด้านมหาวิทยาลัยควินนิเพียก เผยแพร่ผลสำรวจซึ่งระบุว่า มากกว่าร้อยละ 60 ของผู้มีสิทธิ์เลือกตั้งในฟลอริดาคิดว่าการจัดประชุมอาร์เอ็นซีที่แจ็กสันวิลล์เป็นสิ่งที่ไม่ปลอดภัย
ขณะที่พรรคเดโมเครตก็ได้ลดขนาดการประชุมใหญ่ของพรรคซึ่งจะจัดขึ้นที่เมืองมิลวอกี รัฐวิสคอนซิน ช่วงวันที่ 17-20 ส.ค. โดยเป็นที่คาดว่า โจ ไบเดน อดีตรองประธานาธิบดีจะรับตำแหน่งผู้แทนพรรคเดโมแครตเพื่อชิงตำแหน่งประธานาธิบดีกับทรัมป์
ทั้งนี้ แบบสำรวจเผยว่าไบเดนมีคะแนนนิยมนำทรัมป์ 13 จุดในรัฐฟลอริดา ซึ่งเป็นสนามหลักของการเลือกตั้งตำแหน่งประธานาธิบดีปี 2020